Denne ordning er rettet mod dig, der ikke betaler topskat.

Indskud på en etableringskonto har en fradragsværdi på ca. 27 procent, og når du hæver dit indskud, får du skattefradrag for en del af de udgifter eller investeringer, som du bruger pengene på. Skattefradraget afhænger af, hvilket år du har sat penge ind på din etableringskonto.

Du kan få fradrag for dine indskud for det indkomstår, hvor du har etableret din virksomhed og de efterfølgende fire indkomstår.

Indskud, som du vil trække fra for 2019, skal du have indbetalt på kontoen i perioden fra 16. maj 2019 til 15. maj 2020. Der kan ikke dispenseres fra indskudsfristen, og fristen forlænges ikke på grund af helligdage eller andre lukkedage.

Du får dit fradrag ved at skrive det samlede indskud på din årsopgørelse eller på dit oplysningsskema (det der tidligere hed selvangivelsen) i rubrik 57.

De øvrige praktiske detaljer kan du tale med dit pengeinstitut om.

Du kan frit flytte kontoen fra et pengeinstitut til et andet.

Hvis du alligevel ikke starter egen virksomhed

Du bliver efterbeskattet af de indskudsbeløb, du ikke har brugt. Efterbeskatningen af de opsparede beløb forhøjes med 3 procent for hvert år (5 procent pr. år for indskud foretaget før 2002), der er gået siden opsparingsåret.